****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/17-01/25**

**URBROJ: 2123-05-01-17-1**

**U Šandrovcu, 29.09.2017.**

**Z A P I S N I K**

**sa 3. sjednice Općinskog vijeća općine Šandrovac održane 29.09.2017. sa početkom u 20,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Franjo Ćuk, Danijel Bedeković, Marica Petreković, Sven Perec, Igor Škudar i Slaven Kurtak

**Odsutnih:** nema

**Ostali prisutni:** općinski načelnik Općine Šandrovac Josip Dekalić, zamjenik općinskog načelnika Željko Đipalo, Ivana Fočić, pročelnica JUO Općine Šandrovac, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Dajana Perhot, referent za računovodstvo i financije Općine Šandrovac

**Zapisničar:** Martina Bedeković

Predsjedavajući je pozdravio prisutne i utvrdio kvorum, te konstatirao kako će sve točke donesene na ovom Općinskom vijeću biti pravovaljane.

Predsjedavajući je dao Dnevni red na usvajanje, te je Dnevni red usvojen jednoglasno od strane Općinskog vijeća.

**D N E V N I R E D**

1. Aktualni sat,
2. Usvajanje zapisnika sa 2.sjednice općinskog vijeća Općine Šandrovac,
3. Usvajanje Polugodišnjeg izvješća o izvršenju Proračuna Općine Šandrovac za razdoblje 01.01. - 30.06.2017. godine,
4. Usvajanje Izvješća o radu općinskog načelnika Općine Šandrovac za razdoblje 01.01. – 30.06.2017. godine,
5. Donošenje Pravilnika o Jednostavnoj nabavi Općine Šandrovac,
6. Donošenje Odluke o izmjenama i dopunama Odluke o obavljanju dimnjačarskih poslova na području Općine Šandrovac,
7. Donošenje Odluke o izmjenama i dopunama Odluke o komunalnim djelatnostima Općine Šandrovac,
8. Donošenje Odluke o povjeravanju obavljanja komunalne djelatnosti dimnjačarskih poslova na području Općine Šandrovac Komunalije d.o.o. Čazma,
9. Donošenje Odluke o oslobađanju od plaćanja komunalne naknade za 2017. godinu za vlasnike objekata pogođenih elementarnom nepogodom odronom zemljišta,
10. Davanje suglasnosti na Polugodišnji izvještaj o izvršenju Financijskog plana Doma za starije i nemoćne osobe Šandrovac za razdoblje 1.01.2017. do 30.06.2017. godine,
11. Donošenje Odluke o izmjenama i dopunama Odluke o imenovanju članova Upravnog vijeća Doma za starije i nemoćne osobe Šandrovac iz reda predstavnika osnivača,
12. Davanje suglasnosti na imenovanje člana Upravnog vijeća Doma za starije i nemoćne osobe Šandrovac iz reda predstavnika korisnika,
13. Razmatranje zahtjeva Šandroprom d.o.o. Šandrovac za isplatu novčanih sredstava – podmirenje vodnog doprinosa za proširenje groblja u Šandrovcu.

**Točka 1.**

**Aktualni sat.**

**\*\***Vijećnik Danijel Bedeković**:** “Pozdravljam prisutne i imam pitanje za načelnika, privatno poduzeće koje je uzelo u najam lokal na bazenu je ove godine imalo račun za vodu u iznosu od 8.000,00 kuna, dok je prošle godine Šandropromu bilo naplaćeno za vodu 509,00 kuna, pa me zanima kako je došlo do te velike razlike.“

\*Načelnik, Josip Dekalić: „Imate krivu informaciju, obračun još nije gotov. Jer u tom iznosu su obračunata i oba sanitarna čvora, tuš i voda koja je puštana u mali bazen. To su oni sve zajedno zbrojili, tj. Komunalije Čazma su upisale obračun i poslale u Čazmu, a nisu ovdje sa nama obavili razgovor. Tako da će im ta sva razlika biti odbijena. Samo da još napomenem da je tako i sa strujom. Oni do sada još nisu platili ni kune struje, jer sve ide preko zajedničkog brojila. Ali postoji i kontrolno brojilo, a do sada im nismo mogli obračunati njihovu potrošnju zato što je tek danas odvezen sladoled i njihova škrinja je sve do danas morala tamo biti uključena i raditi. To nije dobro, tako je i kod nas radila i po mjesec dana nakon zatvaranja bazena.“

\*\*Vijećnica Biljana Solar: „Ja bih pitala kada bi se moglo nasuti šodera na onu cestu od Ravneša prema vinogradima? Tamo ispod Hittnera.“

\* Načelnik, Josip Dekalić: „To bi Hittner trebao riješiti, jer on tamo pušta vodu. Ali dobro, to će bit riješeno možda već i sutra.“

\*\*Vijećnik Damir Husnjak: „Dobra večer svima. Kad smo već kod cesta, u ulici Jarak, kod Slavka Perca, pojavljuje se sve veća rupa na sredini ceste. Također je propala i bankina, pogotovo sad nakon ove kiše, pa sam zamoljen da postavim pitanje što će biti sa time. Mislim da tamo negdje voda sa strane ulazi ispod ceste i ako bude još ovakvih kiša, ta će cesta skroz propasti. Ja sam u jednom navratu dovezao tamo nešto asfalta i zatvorio jednu rupu, ali to sad sjeda svuda okolo i možda je i jedan kvadratni metar u krug oko toga cesta skroz sjela.“

\*Načelnik, Josip Dekalić: „Za taj problem se zna. Mi već godinama to pokušavamo sanirati, ali tamo se stalno nešto događa. Problem je taj što je tamo pijesak, a onda kada odozgo krene voda, ona napravi problem. Tamo bi trebalo postaviti bar 50 metara cijevi, bar u onom dijelu gdje je najviše pijeska. Na donjem dijelu, kod mljekare, voda opet dolazi odozgo od vinograda i isto tako u naletima radi probleme. Riješiti ćemo to nekako i pokrpati, jer to je naša cesta i mi smo to dužni napraviti.“

\*\*Predsjednik Općinskog Vijeća, Ranko Ormanović: „Sada bih i ja nešto pitao. Ne znam tko je kompetentan da mi odgovori. Naime, pitaju me ljudi iz Lasovca za naš gradski vodovod, zašto kad puste vodu iz slavine, ona teče bijela kao mlijeko. Ja sam im kao laik odgovorio da je to vjerojatno zrak unutra.“

\*Zamjenik načelnika, Željko Đipalo: „Radio se je priključak kod Jasne Humljanović. Tada su dovodi bili zatvoreni i tako je ostalo zraka u cijevima. Sada se cijevi ozračuju svaki dan po dva puta i taj problem će uskoro biti riješen.“

\*\*Vijećnik Nikola Halapa: “Da li postoji mogućnost da se u Pupelici postavi nova autobusna stanica. Ujutro tamo zna stajati 15-20 ljudi. Sva sela okolo imaju nove stanice, a jedino Pupelica ima staru. Ta stanica je mala. Prije kada su se postavljale plave stanice jedino ju Pupelica nije dobila, a sada kada pada kiša svi ljudi ne stanu unutra.“

\*Načelnik, Josip Dekalić: „Pupelica i Šandrovac su prvi imali autobusne stanice, kada nitko drugi nije. Ja nisam siguran da su ove nove stanice puno veće. Ako je problem veličine, mi možemo proširiti ovu dosadašnju stanicu. Izmjeriti ćemo je i proširiti.“

\*\*Vijećnik Danijel Bedeković: „Počela je nogometna sezona, a mi utakmice još uvijek igramo u Velikom Trojstvu. Kakav je napredak sa igralištem, da li se to ponovno sanira ili će se još dodatno sanirati. Kakva je konkretno situacija sa tim.“

\*Načelnik, Josip Dekalić: „Situacija je složena. Mi smo napravili što smo znali i umjeli. Sada ispada da to nije dobro. To znači da će sada Klub preuzeti na sebe posao, a mi ćemo to financijski popratiti onoliko koliko bude moguće. Mi smo dali sve što je u našoj moći, to navodno nije dobro, pa neka sada ostali naprave bolje od nas. Klub ima svoje vodstvo, ima predsjednika, tajnika. U Općini ćete dobiti sredstava koliko mi budemo imali i to riješite. Mi smo ovih dana željeli staviti i golove, ali tajnik kluba sa time nije zadovoljan, a mi se onda dalje više nećemo petljati. Koliko bude trebalo novca, mi ćemo ga dati ali treba netko tko će znati kako to stručno napraviti. Mi smo na igralište navezli 500 kubika zemlje, greder je to poravnao, trava je posijana, sada je nikla i trava je dobra, a vi dečki sada skupite jednu ekipu za radnu akciju, dogovorite se kako i što jer ja ne znam na koji način.“

\*\*Vijećnik Danijel Bedeković: „Ja ne znam jeste li Vi uopće bili na tom igralištu, jer na nekoliko mjesta je bilo i šute. Ona je navezena zajedno sa zemljom koja je stigla na igralište. Upravo zbog nje ja smatram da bi bilo jako pogubno za igrače da igraju na takvom terenu. To je npr. bio komad betona, cigle, kamena. “

\*Načelnik, Josip Dekalić: „Pa upravo sam vam rekao, napravite radnu akciju i to pograbljate i pokupite. Meni nije jasno od kuda se to pojavilo jer mi smo kod groblja kopali čistu zemlju.“

\*Vijećnik Igor Škudar: „Šuta je vjerojatno od crta koje se rade vapnom i kad je greder to razvlačio vjerojatno je od toga. Ali što se tiče igrališta ja se potpuno slažem sa Danijelom Bedekovićem da ništa nije napravljeno i ja ću to sada preuzeti na sebe, da se problem na neki način proba riješiti ili u konačnici ništa ne bude od toga, pa ćemo se morati rastati. Igralište nije dobro napravljeno zato što nije dobro poravnato, a i grabe koje je trebalo okolo iskopati nisu iskopane. Mi ćemo to sami pokušati napraviti, jer to mora biti napravljeno prije zime. Ja mislim da se sa ovom travom neće ništa loše dogoditi. Kada ju poravnamo ona će svejedno probiti gore. Koliko će to koštati ne znam. Jednostavno se moramo svi uključiti u to, i uprava i igrači i svi da se to napravi kako treba i da onda traje narednih 20 godina, da se kroz to vrijeme ništa ne mora dirati.“

\*Predsjedavajući zaključuje aktualni sat.

**Točka 2.**

**Usvajanje Zapisnika sa 2. sjednice Općinskog vijeća Općine Šandrovac**.

Predsjedavajući je odmah na početku rekao kako su svi u materijalima za sjednicu općinskog vijeća dobili Zapisnik sa 2. sjednice općinskog vijeća, te upitao da li netko ima neku primjedbu na njega.

Predsjedavajući je Zapisnik sa 2. sjednice Općinskog vijeća Općine Šandrovac dao na glasanje.

U trenutku glasanja bilo je prisutno 11 vijećnika , te je zapisnik usvojen sa 11 glasova ZA.

**(KLASA: 021-05/17-01/18, URBROJ: 2123-05-01-17-1 )**

**Točka 3.**

**Usvajanje Polugodišnjeg izvješća o izvršenju Proračuna Općine Šandrovac za razdoblje 01.01. - 30.06.2017. godine.**

**\***Predsjedavajući je dao riječ načelniku, te je načelnik obrazložio prihode i rashode Polugodišnjeg izvješća o izvršenju Proračuna Općine Šandrovac za razdoblje 01.01. – 30.06.2017.godine.

**\*\***Vijećnik Danijel Bedeković: „Meni nije jasno ovo zadnje, kartica troška za udruge. Ovo što piše da duguje, da li je to bilo isplaćeno udrugama za prvih šest mjeseci?“

\*Referent za računovodstvo i financije JUO, Dajana Perhot: „54.000,00 kuna je ukupno isplaćeno svim udrugama u prvih 6 mjeseci.“

\*\* Vijećnik Danijel Bedeković: „Ja sam čuo, pa me zanima da li je to istina, da Udruga vinogradara Šandrovac nije predala financijsko izvješće i da je imala zabranu isplate novčanih sredstava.“

\*Referent za računovodstvo i financije JUO, Dajana Perhot: „Koliko ja vidim oni su dobili 3.000,00 kuna, a financijsko izvješće su predali kasno. Papire su donijeli mjesec dana nakon isteka roka za predaju.“

\*Pročelnica JUO, Ivana Fočić: „Ali je bio produžen rok za predaju financijskog izvješća.“

\*Zamjenik načelnika, Željko Đipalo: „Ja znam da papiri nisu predani u roku, zato što nam je Kolarić koji vodi sve papire bio na moru, u Dubrovniku i mi nismo mogli doći do potrebnih papira za predaju izvješća na vrijeme.“

\*Načelnik, Josip Dekalić: „Udruge se treba staviti u red. Ako mogu dobivati sredstva, onda se i izvješća trebaju predavati na vrijeme. Evo novost je da od sada i crkva mora predavati takva izvješća, znači ako od bilo koga dobije neka sredstva, mora predati izvješće na što su ta sredstva utrošena.“

U trenutku glasanja bilo je prisutno 11 vijećnika, te je Polugodišnje izvješće o izvršenju Proračuna Općine Šandrovac za razdoblje 01.01. - 30.06.2017. godine usvojeno sa 10 glasova ZA i 1 glasom SUZDRŽAN.

**(KLASA: 400-06/17-01/21, URBROJ: 2123-05-01-17-1)**

**Točka 4.**

**Usvajanje Izvješća o radu općinskog načelnika Općine Šandrovac za razdoblje 01.01. – 30.06.2017. godine.**

**\***Predsjedavajući je dao riječ načelniku, te je načelnik podnio Izvješće o svom radu u razdoblju od 01.siječnja do 30.lipnja 2017. godine.

\*\*Vijećnik Danijel Bedeković: „Gospodine načelniče, da li mi možete objasniti stavku uređenja zgrade Općine. Tu piše da je na to uređenje utrošeno 126.500,00 kuna. Pa meni sada nije jasno da li ste vi svojevoljno donijeli Odluku da se može toliko utrošiti ili ju je donijelo Vijeće, jer zadnji puta ste ovdje rekli da Vi samostalno ne možete donijeti Odluku za iznos viši od 70.000,00 kuna.“

\*Načelnik, Josip Dekalić: „Da, ta moja Odluka se odnosi na jedan posao, a ovdje je bilo više poslova. Npr. stolarija je jedan posao, pločice su drugo, sanitarije treće i tako dalje.“

\*\*Vijećnik Slaven Kurtak: „Vezano uz ovu točku izvješća – „uredili smo i popločili sanitarne čvorove na bazenu“. Ja sam nekoliko puta u toku ljeta bio sa djecom na bazenu i problem je u WC-ima što su pločice jako skliske. Ne znam da li vi kod otvaranja bazena morate imati minimalne tehničke uvjete ili se bazen samo otvara.“

V.d. direktorica Šandroproma d.o.o. Šandrovac, Sanela Paukovac: „Samo se otvara, oni ništa ne kontroliraju.“

\*\*Vijećnik Slaven Kurtak: „Te pločice nisu za hodanje, ni za djecu, ni za odrasle ljude, koliko su skliske. Ja ne znam da li su to možda postavljene zidne pločice, samo zato da se nešto uredi ili zašto je tako napravljeno. Kasnije sam vidio da su postavljeni oni tepisi, ali bez obzira na njih i dalje je bilo jako sklisko. Ja sam išao sa djetetom, držao ga za ruku i on je bez obzira na to padao po pločicama. A čuo sam i da je jedna gospođa pala u WC-u i da se gadno natukla.“

\*Načelnik, Josip Dekalić: „ Tamo su postavljene pločice koje su namijenjene postavljanju u WC-ima. Nije bilo dobro kada je bio beton jer je i onda bilo sklisko. Gospodo ja stvarno ne znam što drugo napraviti. Mislim da ste svi vi bili u toplicama i drugim bazenima i vidjeli da je i drugdje tako sklisko. Mi smo sada jedino stavili tablu sa natpisom da je sklizak pod. Pločice koje su postavljene su podne i ne klizajuće, ali čim ljudi dolaze mokri i one se namoče, svejedno se kližu i treba se paziti.“

\*\*Vijećnik Slaven Kurtak: „Mislim da bi trebalo staviti bar one protu klizne trake, jer one nisu preskupe, a jako su učinkovite.“

\*Načelnik, Josip Dekalić: „Pa stavili smo tepihe kao zaštitu od klizanja ali se svejedno treba paziti. Jednostavno ne postoji pločica koja se neće klizati.“

\*\*Vijećnik Danijel Bedeković: „Da li ste se Vi sa kim savjetovali za postavljanje tih pločica, jer pločice koje su sada postavljene su unutarnje, a svi vanjski WC-i su na vanjskim uvjetima, znači može se dogoditi da će pločice tijekom smrzavice popucati. To se neće dogoditi sada odmah ovu zimu ali se može dogoditi kroz godinu do dvije. A za takav pod se inače stavljaju protu klizne pločice koje su vanjske s obzirom na uvjete koji su tamo. Jer one same po sebi imaju strukturu koja je ne klizava. Tako da mislim da se je možda trebalo malo bolje raspitati u vezi toga.“

\*Načelnik, Josip Dekalić: „Dobro, raspitati ćemo se.“

Predsjedavajući daje na usvajanje Izvješće o radu općinskog načelnika Općine Šandrovac za razdoblje 01.01. – 30.06.2017. godine. U trenutku glasanja bilo je prisutno 11 vijećnika, te je Izvješće o radu općinskog načelnika Općine Šandrovac za razdoblje 01.01. – 30.06.2017. godine usvojeno sa 7 glasova ZA i 4 glasa SUZDRŽAN.

**(KLASA: 400-06/17-03/2, URBROJ: 2123-05-03-17-1 od 21.09.2017.)**

**Točka 5.**

**Donošenje Pravilnika o Jednostavnoj nabavi Općine Šandrovac.**

\*Pročelnica JUO, Ivana Fočić pojašnjava donošenje Pravilnika o Jednostavnoj nabavi Općine Šandrovac.

U trenutku glasanja bilo je prisutno 11 vijećnika, te je Pravilnik o Jednostavnoj nabavi Općine Šandrovac usvojen jednoglasno, sa 11 glasova ZA.

**(KLASA: 406-01/17-01/1, URBROJ: 2123-05-01-17-1**

**Točka 6.**

**Donošenje Odluke o izmjenama i dopunama Odluke o obavljanju dimnjačarskih poslova na području Općine Šandrovac.**

\*Pročelnica JUO, Ivana Fočić pojašnjava donošenje Odluke o izmjenama i dopunama Odluke o obavljanju dimnjačarskih poslova na području Općine Šandrovac.

\*\*Vijećnik Sven Perec: „Da li postoji probni rok?“

\*Pročelnica JUO, Ivana Fočić: “Možemo im odrediti probni rok.“

U trenutku glasanja bilo je prisutno svih 11 vijećnika, te je Odluka o izmjenama i dopunama Odluke o obavljanju dimnjačarskih poslova na području Općine Šandrovac usvojena sa 6 glasova ZA i 5 glasova SUZDRŽAN.

**(KLASA: 363-01/17-01/1, URBROJ: 2123-05-01-17-1)**

**Točka 7.**

**Donošenje Odluke o izmjenama i dopunama Odluke o komunalnim djelatnostima Općine Šandrovac.**

U trenutku glasanja bilo je prisutno 11 vijećnika, te je Odluka o izmjenama i dopunama Odluke o komunalnim djelatnostima Općine Šandrovac usvojena sa 7 glasova ZA i 4 glasa SUZDRŽAN.

**(KLASA: 363-01/17-01/2, URBROJ: 2123-05-01-17-1)**

**Točka 8.**

**Odluka o povjeravanju obavljanja komunalne djelatnosti dimnjačarskih poslova na području Općine Šandrovac.**

\*Pročelnica JUO, Ivana Fočić pojašnjava Odluku o povjeravanju obavljanja komunalne djelatnosti dimnjačarskih poslova sa područja Općine Šandrovac.

\*\*Vijećnik Sven Perec: „Mene zanima koliki su bili prihodi Općine kada je koncesiju imao Šandroprom.“

\*Pročelnica JUO, Ivana Fočić: „Nula kuna, jer je komunalna djelatnost bila povjerena Šandropromu i to temeljem Odluke bez plaćanja naknade.“

\*\*Vijećnik Sven Perec: „Za čišćenje dimnjaka plaćali su se neki novci, dakle zanima me koji je bio iznos prihoda Šandroproma od tog novca.“

\*V.d. direktorica Šandroprom d.o.o. Šandrovac, Sanela Paukovac: „Otprilike oko 30.000,00 kuna.“

\*\*Vijećnik Sven Perec: „Koliko vidim ovdje, Komunalije d.o.o. Čazma nama neće plaćati nikakvu naknadu.“

\*Pročelnica JUO, Ivana Fočić: „Nije ju plaćao ni Šandroprom.“

\*\*Vijećnik Sven Perec: „Ali mi smo od toga imali neki prihod.“

\*Pročelnica JUO, Ivana Fočić: „Ne, mi kao Općina nismo imali nikakav prihod.“

\*\*Vijećnik Sven Perec: „U redu, imao ga je Šandroprom, a on je općinski ili nije.“

\*Pročelnica JUO, Ivana Fočić: „Da, ali mi direktno nismo imali koristi od toga, nego je korist imao Šandroprom. Nama je u interesu da imamo dimnjačara, jer ga moramo imati, a ima ih jako malo. Ne znam da li ste svjesni koja je to ozbiljnost situacije ne imati dimnjačara u Općini.“

\*\*Vijećnik Igor Škudar: „To je jako ozbiljno, samo je pitanje hoće li Šandroprom opet nekoga školovati i onda i dalje zarađivati na tome ili će zarađivati netko drugi, npr. Komunalije Čazma.“

\*\*Vijećnik Sven Perec: „Zašto Šandroprom ne školuje nekog kao dimnjačara i ponovno počne ostvarivati prihod od 30.000,00 kuna.“

\*Načelnik, Josip Dekalić: „Zato što smo imali dimnjačara Stevu, koji je davno imao koncesiju. Onda smo imali drugog koji je bio još gori od ovog prvog, te smo bili prisiljeni prekinuti mu koncesiju. Tada smo taj posao povjerili Šandropromu i školovali čovjeka za pomoćnog dimnjačara, on je išao u Zagreb u školu i bio dužan izvršiti praksu, no radi se o tome da je on mogao čistiti samo dimnjake u kućanstvima. Nije mogao ići u javne ustanove, tako smo za čišćenje dimnjaka u Domu za starije i nemoćne osobe Šandrovac plaćali dimnjačara iz   
Pitomače koji ima dimnjačarski obrt. Jer da bi netko postao dimnjačar majstor mora imati četverogodišnju školu, a naš dimnjačar to nije imao. Sada trenutno niti jednog takvog nema na burzi rada, a nema ga ni da se školuje za to zanimanje. Postoji tu i još jedan problem, a to su naši ljudi. Po zakonu vi morate pustiti dimnjačara u kuću. Ako ga ne pustite jednom, drugi puta, tada vam slijedi tužba. Mi nismo htjeli ići na te tužbe jer bi ispalo da sami tužimo svoje ljude. Stvar je i u vremenu, kojeg nemamo. Jer to školovanje kada bi ga i bilo, traje 2-3 mjeseca, pa praksa mjesec dana, a nama dimnjačar treba odmah.“

\*\*Vijećnik Igor Škudar: „Komunalije Čazma imaju izučena 3 dimnjačara koji to mogu raditi, a ja imam saznanje da će oni školovati još jednog čovjeka koji je iz Općine Šandrovac.“

\*Načelnik, Josip Dekalić: „Da, taj čovjek je danas obavio liječnički pregled i ako je prošao, od utorka ide raditi.“

\*\*Vijećnik Igor Škudar: „Ja tu onda ne vidim razliku da ga školuje Šandroprom ili Komunalije Čazma.“

\*V.d. direktorica Šandroprom d.o.o. Šandrovac, Sanela Paukovac: „Pa sada vam je načelnik sve objasnio.“

\*\*Vijećnik Igor Škudar: „Da li vi hoćete zaraditi novce kao Šandroprom ili nećete?“

\*V.d. direktorica Šandroprom d.o.o. Šandrovac, Sanela Paukovac: „Nećemo.“

\*\*Vijećnik Igor Škudar: „Pa evo ja se nadam da će biti glasovanje i o vama pa ćemo vidjeti kako će tko glasati.“

\*Predsjednik općinskog vijeća, Ranko Ormanović: „Ako je čovjek iz Šandrovca, bez obzira tko će ga školovati, on ostaje na području Općine Šandrovac i tko kaže da danas, sutra možda i neće raditi za Šandroprom. Sada ću pitati našu pravnicu Ivanu Fočić, da li možemo u skladu sa zakonom staviti amandman na ovu Odluku u kojem će se tražiti probni rok u razdoblju od godinu dana.“

\*Pročelnica JUO, Ivana Fočić: „Ali to vam je sve navedeno u Odluci o dimnjačarskim poslovima, tamo vam je sve detaljno specificirano. Tu odluku je donijelo Općinsko vijeće prije dvije godine. Molim vas gospodo vijećnici da se ubuduće pripremite za sjednice vijeća. Sve do sada donesene Odluke imate na webu, na vama je samo da ih pročitate. Niti ja, niti nitko od nas ovdje to vam ne može usaditi. Vi jednostavno morate uhvatiti tempo, te sve Odluke su vaši prethodnici donijeli, a vi ako za njih ne znate, onda ih pročitajte i pripremite se za sjednice vijeća.“

\*\*Vijećnik Slaven Kurtak: „Sada ste vi krivo protumačili ono što smo mi htjeli reći. Sven Perec je rekao da bude probni rok od godinu dana, zato da se čovjek zaposli preko Šandroproma, samo zato, a ne da se mi nismo pripremili za vijeće.“

\*Pročelnica JUO, Ivana Fočić: „Šandroprom se mogao javiti na natječaj, ali nije.“

U trenutku glasanja bilo je prisutno svih 11 vijećnika, te je Odluka o povjeravanju obavljanja komunalne djelatnosti dimnjačarskih poslova na području Općine Šandrovac usvojena sa 6 glasova ZA, 1 glasom PROTIV i 4 glasa SUZDRŽAN.

**(KLASA: 363-01/17-01/3, URBROJ: 2123-05-01-17-1)**

**Točka 9.**

**Odluka o oslobađanju od plaćanja komunalne naknade za 2017. godinu za vlasnike objekata pogođenih elementarnom nepogodom - odronom zemljišta.**

U trenutku glasanja bilo je prisutno 11 vijećnika, te je Odluka o oslobađanju od plaćanja komunalne naknade za 2017. godinu za vlasnike objekata pogođenih elementarnom nepogodom - odronom zemljišta usvojena jednoglasno, sa 11 glasova ZA.

**(KLASA: 363-01/17-01/4, URBROJ: 2123-05-01-17-1)**

**Točka 10.**

**Suglasnost na Polugodišnji izvještaj o izvršenju Financijskog plana Doma za starije i nemoćne osobe Šandrovac za razdoblje 1.01.2017. do 30.06.2017. godine.**

\*Ravnatelj Doma za starije i nemoćne osobe Šandrovac, Damir Kolar, mag.ing.agr. obrazložio je prihode i rashode Polugodišnjeg izvještaja o izvršenju Financijskog plana Doma za starije i nemoćne osobe Šandrovac za razdoblje 1.01.2017. do 30.06.2017. godine.

U trenutku glasanja bilo je prisutno svih 11 vijećnika, te je Polugodišnji izvještaj o izvršenju Financijskog plana Doma za starije i nemoćne osobe Šandrovac za razdoblje 01.01.2017. do 30.06.2017. godineusvojen jednoglasno, sa 11 glasova ZA.

**(KLASA: 501-01/17-01/6, URBROJ: 2123-05-01-17-1)**

**Točka 11.**

**Odluka o izmjenama i dopunama Odluke o imenovanju članova Upravnog vijeća Doma za starije i nemoćne osobe Šandrovac iz reda predstavnika osnivača.**

\*Načelnik, Josip Dekalić, kao predstavnik osnivača pojašnjava Odluku o izmjenama i dopunama Odluke o imenovanju članova Upravnog vijeća Doma za starije i nemoćne osobe Šandrovac iz reda predstavnika osnivača.

\*\*Vijećnik Sven Perec: „Ja bih u Upravni odbor, umjesto zamjenika načelnika, ovdje predložio Slavena Kurtak.“

\*Načelnik, Josip Dekalić: „Ne prihvaćamo to što tražite, jer smo mi dali ove prijedloge i tu smo zastupili i jednog člana oporbe i člana čija stranka ima većinske vijećnike.“

U trenutku glasanja bilo je prisutno 11 vijećnika, te je Odluka o imenovanju članova Upravnog vijeća Doma za starije i nemoćne osobe Šandrovac iz reda predstavnika osnivača usvojena sa 6 glasova ZA, 2 glasa PROTIV i 3 glasa SUZDRŽAN.

**(KLASA: 501-01/17-01/7, URBROJ: 2123-05-01-17-1)**

**Točka 12.**

**Suglasnost na imenovanje člana Upravnog vijeća Doma za starije i nemoćne osobe Šandrovac iz reda predstavnika korisnika.**

U trenutku glasanja bilo je prisutno svih 11 vijećnika, te je Suglasnost na imenovanje člana Upravnog vijeća Doma za starije i nemoćne osobe Šandrovac iz reda predstavnika korisnika usvojena jednoglasno, sa 11 glasova ZA.

(**KLASA: 501-01/17-01/8, URBROJ: 2123-05-01-17-1)**

**Točka 13.**

**Razmatranje zahtjeva Šandroprom d.o.o. Šandrovac za isplatu novčanih sredstava – podmirenje vodnog doprinosa za proširenje groblja u Šandrovcu.**

\*Načelnik, Josip Dekalić: „Općina je odradila projektnu dokumentaciju i papire za građevinsku dozvolu. Planirali smo da bi ovdje išli na natječaj, odnosno da se Općina javi na ovaj projekt. No ispostavilo se da se možemo javiti samo na dvije mjere. Tada smo građevinsku dozvolu prebacili na Šandroprom. Oni su za to dobili za platiti vodni doprinos u iznosu od 11.570,64 kuna. Zbog toga mi predlažemo vijeću da se donese odluka kojom bi se ta sredstva podmirila Šandropromu.“

\*\*Vijećnik Igor Škudar: „Sanela, maloprije si mi rekla da vas ne zanimaju novci.“

U trenutku glasanja bilo je prisutno 11 vijećnika. Odluka o prijenosu sredstava Šandroprom d.o.o. usvojena je sa 7 glasova ZA i 4 glasa SUZDRŽAN.

(**KLASA: 024-03/17-01/1, URBROJ: 2123-05-01-17-1)**

\*Predsjednik općinskog vijeća, Ranko Ormanović: „Ja još ne zaključujem ovu sjednicu jer se želim dotaknuti teme dimnjačara još jednom. Vi dečki znate da sam ja bio protiv ove odluke o dimnjačaru, sve dok nisam čuo da je riječ o čovjeku iz naše Općine. A da bude još žalosnije, protiv tog čovjeka su ljudi iz njegove stranke, taj čovjek je iz HDZ-a. Gospodo da li vi u HDZ-u nemate nikakve komunikacije međusobno?“

Predsjednik općinskog vijeća Općine Šandrovac zaključuje sjednicu u 21,52 sati.

Zapisničar:

Martina Bedeković

**Općinsko vijeće općine Šandrovac**

**Predsjednik općinskog vijeća**

**Ranko Ormanović**